Respublikamızda ağaclara calaq vurulması 10-dan artıq üsulda həyata keçirilir. Əsasən, yarma, sadə və göz calağından istifadə edilir (Şəkil 1.75). Çünki bu üsulla calaqların tutma faizi yüksəkdir, yaxşı qovuşur (tutur), calaqvurma zamanı az qələm tələb olunur. Calaqaltı materiallar kimi cır ağaclara üstünlük verilir. Bu materialları, əsasən, meşələrdən yığılan toxumları səpib yetişdirməklə əldə edilir. Calaqüstü material kimi məhsuldar, sağlam, yerli şəraitə davamlı ağaclardan istifadə olunur. Calaq vurmaq çox incə və ustalıq tələb edən işdir. Yay mövsümündə meyvəsi bəyənilən mədəni ağaclara nişanələr qoyulur. Calaq vaxtı həmin ağacların birillik zoğundan göz kimi istifadə olunur. Müxtəlif meyvə növlərində də yeni məhsuldar, xəstəliklərə davamlı, keyfiyyətli, daşınmaya davamlı sortların yaradılması üçün seleksiyanın əhəmiyyəti yüksəkdir.

| Sərbəst iş üçün tapşırıqlar

1. Sizin ərazidə fəaliyyət göstərən fermer təsərrüfatlarına səfər edərək hansı meyvə növlərinin daha çox yayıldığı haqqında məlumat toplayın;
2. Hər bir növə aid meyvələrin şəklini çəkin;
3. Əkilən meyvə sortlarının yerli və ya xarici olması barədə məlumat toplayın;
4. Təsərrüfatda əkilən meyvə sortlarının hansı üsulla yaradılması haqqında (seleksiya yolu ilə) məlumat toplayın;
5. Meyvələrdən müxtəlif qida məhsullarının (kompot, cem, mürəbbə, şirə və s.) hazırlanmasında iştirak edin;
6. Calaq olunmuş meyvə ağacları haqqında məlumat toplayın;
7. Ağaclara müxtəlif calaqların vurulmasında iştirak edin;
8. Sinif yoldaşlarınız arasında topladığınız informasiyanı paylaşın və müqayisəli müzakirələr aparın.