Alaqlar kənd təsərrüfatı maşın və alətlərinin işini çətinləşdirərək əmək məhsuldarlığını azaldır və məhsulun maya dəyərini artırır. Çox alaq basmış sahələrin məhsulunu yığanda kombaynların və başqa məhsulyığan maşınların işləməsi çətinləşir. Ona görə ki, yaşıl şirəli alaqlar kombaynın biçən, döyən və ötürücü qurğularını tıxayır (ötürücü yolları), sarmaşan alaqlar isə mədəni bitkilərin gövdələrinə sarmaşaraq onların yerə yatmasına səbəb olur və məhsulun yığılmasını çətinləşdirir.

Geniş yayılmış ayrıqotu (Şəkil 3.8), çayır (Şəkil 3.9) kimi bəzi alaqlar öz kökümsovlu gövdələri ilə torpağı o qədər çox bürüyüb dolaşır ki, şumlama zamanı və torpağı başqa üsullarla becərəndə maşınların həddən artıq güc sərf etməsinə səbəb olur.

Beləliklə, tarlalarda alaqların olması bütün kənd təsərrüfatı bitkiləri məhsulunun miqdar və keyfiyyətini azaldır, dəni təmizləmək üçün maşın almaq, torpağı becərmək üçün xüsusi alətlər əldə etmək, kimyəvi preparatlar-herbisidlər və çiləyicilər almaq üçün xərci artırır, torpağın münbitliyini (qidalılığını, gücünü) azaldır, əldə edilən məhsulun maya dəyərini artırır.

Şəkil 3.7. Sarmaşıq bitkisi
Şəkil 3.9. Çayır bitkisi
Şəkil 3.8. Ayrıqotu bitkisi
3.2. Alaqların tarlalara gəlmə mənbələri

Əkinlərin alaq basmasının əsas mənbəyi torpaqda olan alaq toxumlarının həddindən artıq çox olmalarıdır. Alimlərin fikrinə görə alaq toxumlarının torpaqdakı sayı bərabər deyil, lakin çox böyük ərazilərdə hektara bir neçə yüz milyon dənəyə çatır.