5.2.4. Uşaq qidası üçün konserv

Uşaq qidası üçün konserv hazırladıqda yüksək keyfiyyətli tərəvəzə ət, düyü, un, kərə yağı, qaymaq, süd, şəkər və duz qatmaqla püreyə bənzər kütlə əldə edilir. Xammallar qarışdırılır, yaxşı həzm olunması üçün havasızlaşdırılır və 0,2 litr tutumlu bankalara qablaşdırılır. Göy noxud püresi, yerkökü püresi, südlə göy qabaq püresi, alma və yerkökü püresi, tomatlı-tərəvəzli sup püre, tomatlı-ətli-tərəvəzli sup püre və s. istehsal edilir.

5.2.5. Pəhriz qidası üçün hazırlanan konservlər

Pəhriz qidası üçün hazırlanan konservlər ümumi texnologiya üzrə və müvafiq çeşiddə hazırlanır. Bu konservlər az kaloriliyə malik olmaqla, ürək-damar sistemi xəstəlikləri və həmçinin çəkisi normadan artıq olan yaşlılar üçün nəzərdə tutulur. Göy noxud kürüsü, dəniz kələmi kürüsü, pörtlədilmiş yerkökü, qara gavalı ilə yerkökü, alma püresi ilə çuğundur, qara gavalı və yerkökü ilə mal əti və s. konservlər istehsal edilir.

Şəkil 5.59. Müxtəlif meyvə və tərəvəz şirələri
5.2.6. Tomat məhsulları

Tomat məhsullarına tərkibində 12, 15 və 20 faiz quru maddəsi olan tomat püresi, tərkibində 25, 30, 35, 40, 45 və 50 faiz quru maddəsi olan duzsuz tomat pastası, tərkibində 27, 32 və 37 faiz quru maddəsi olan duzlu (3 faiz) tomat pastası və tomat sousları aiddir. Bu məhsulları hazırlamaq üçün sürtgəcdən keçirilmiş tomat kütləsi tərkibində lazımi miqdarda quru maddə qalana kimi aparatda bişirilir. Tomat məhsullarını tənəkə bankalara, şüşə banka və butulkalara, 40 faizdən çox quru maddəsi olanları isə taxta çəlləklərə qablaşdırılır.

Tomat sousunu hazırlamaq üçün tomat kütləsinə sirkə, şəkər, duz və ədviyyat əlavə edilib bişirilir. «Tünd», «Kuban», «Yay», «Tünd delikates» «Ketçup» və s. tomat sousları hazırlanır.

5.2.7. Meyvə-tərəvəz şirələri

Meyvə-tərəvəz şirələri təravətləndirici içki və pəhriz yeməyi kimi, habelə müxtəlif yeyinti məhsulları istehsal etmək üçün istifadə edilir. Bunlar 4 yarımqrupa bölünür:

- Təbii şirələr - müəyyən bir xammal növündən alınaraq üzərinə digər meyvələrin şirələri, şəkər və müxtəlif qatqılar əlavə edilmir (Şəkil 5.59);
- Kupaj edilmiş şirələr - əsas şirənin üzərinə əlavə edilmiş digər növ meyvə şirəsinin (35 faizə qədər) qarışığından ibarətdir;