Alaqların qopartikan, tikan və qılçıq şəklində meyvələri qoyun və keçilərin tüklərinə ilişib yunun keyfiyyətini kəskin sürətdə aşağı salır. Alaq otlarının toxumları ilə zibillənmiş yun, toxumlardan təmizlənəndə yunun cox miqdarı itir, satışda aşağı qiymətə alınır və təsərrüfata xeyli ziyan vurur (Şəkil 3.5). Alaqların yetişməmiş toxumları dənli bitkilərin məhsuluna qarışaraq dənin rütubətini artırır və bununla dənin düzgün saxlanması üçün təhlükə törədir. Alaqların aşağıdakı xüsusiyyətlərinə görə bitkilərin məhsuldarlığı və keyfiyyəti aşağı düşür. Alaqlar mədəni bitkiləri sudan, işıqdan və qida maddələrindən məhrum edir. Bir çox alaqlar mədəni bitkilərə nisbətən torpaqdan 2-3 dəfə çox su çəkir. Alaqların çoxunda yarpaqların miqdarı həddindən artıq çox olur, onlar mədəni bitkiləri kölgələndirir və onları işıqdan məhrum edir (Şəkil 3.6). Alaqlar artıb inkişaf edəndə mədəni bitkilərə nisbətən torpaqdan daha çox qida maddələri alır. Torpağı gücdən salan alaqlardan başqa, mədəni bitkilərin kök və gövdəsinə yapışıb onların qida maddələrini sorub bitkini inkişafdan salan və yaxud tamamilə məhv edən alaqlar da var (Şəkil 3.7). Bunlardan əlavə, bir çox alaqlar mədəni bitkilərin növ və sort keyfiyyətinə təsir göstərir. Xaççiçəklilər fəslində olan alaqlar kələm, qırmızı, ağ turp və başqa tərəvəz bitkilərini tozlandıraraq onların keyfiyyətini azaldır. Alaqlar kənd təsərrüfatı bitkilərinin ziyanvericiləri və xəstəliktörədicilərinin çoxalması üçün şərait yaradır və məhsula böyük ziyan vuran çöl siçanları, siçovullar və sair gəmiricilər üçün sığınacaq olur. Bir çox zərərli həşaratlar əvvəlcə alaqlar üzərində yerləşir, çoxalır, sonra mədəni bitkilər üzərinə keçərək onları zədələyir. Məsələn, payız sovkasının kəpənəyi çöl sarmaşığı, unluca, qanqal bitkisinin yarpaqlarına yumurta tökür, bunlardan çıxan tırtıllar payızlıq taxılların cücərtilərini güclü zədələyir. Xaççiçəkli alaqlar üzərində çoxlu miqdarda yarpaqyeyən böcəklər, torpaq birələri inkişaf edir, bunlar da yazda, təzə inkişaf etmək istəyən tərəvəz cücərtilərini tamamilə məhv edir. Quşüzümü fəsiləsindən olan alaqlarda kartofun ən qorxulu xəstəliyi olan xərçəng inkişaf edir. | Şəkil 3.4. Yovşan bitkisi Şəkil 3.5. Tikanlı və alaqlı sahədə otlayan qoyunlar Şəkil 3.6. Yarpağı çox olan alaqlar