Əsas köklər isə torpağın 25-30 santimetr dərinliyində yerləşir. Çiçək salxımı çiçək qrupunda yerləşir ki, buna salxımda deyirlər. Salxımda çiçəklərinin sayı 7-dən 20-yə qədər olur. Meyvələri həqiqi giləmeyvə olub çəkisi 1 qramdan 850 qrama qədər dəyişir. Meyvələr rəngi, forması, iriliyinə görə müxtəlif olur. 60 qrama qədər çəkisi olanlar xırda, 60-100 qram olanlar orta, 100 qramdan artıq olanlar isə iri meyvələr hesab olunur. Pomidor istiliyə tələbkar bitkidir. Toxumu 10-12 dərəcə istilikdə cücərməyə başlasa da, inkişaf üçün normal temperatur 23-25 dərəcə selsi hesab edilir. Çiçəkləmə prosesi 15 dərəcə selsidə, böyümə isə temperatur 12 dərəcə selsiyə düşdükdə dayanır. Bitkilər 1-2 dərəcə selsi şaxtada məhv olur. Bitkinin inkişafı dövründə torpağın optimal nəmliyi 60-85 faiz, havanın nisbi rütubəti 45-60 faiz olmalıdır. Bir çox tərəvəz bitkilərindən fərqli olaraq pomidor torpağın keyfiyyətinə az tələbkardır. Ona görə də pomidoru müxtəlif torpaqlarda becərmək mümkündür. Lakin yüksək məhsul almaq üçün qida maddələri ilə zəngin olan yüngül, qumsal, tez qızan (tez isinən) torpaqlar daha çox əlverişlidir. 2.2.2. Badımcan bitkisinin əhəmiyyəti və bioloji xüsusiyyətləri Badımcan bitkisinin əhəmiyyəti Badımcan yüksək dadına, qidalılıq xüsusiyyətinə və keyfiyyətinə görə qiymətli tərəvəz bitkisi sayılır. Müəyyən edilmişdir ki, badımcanı təzə halda yedikdə qanda xolesterinin miqdarı 1,5-2 dəfə azalır. Onun tərkibində insanın qidalanması üçün lazım olan kalsium, maqnezium, müxtəlif duzlar, üzvi turşular şəkər, A, B2, C və PP vitaminləri vardır (Şəkil 2.8). Yemək üçün hazırlanan badımcanın müalicəvi əhəmiyyəti olmaqla müxtəlif xəstəliklərin qarşısını alır (Şəkil 2.9). | Şəkil 2.7. Pomidor pastası Şəkil 2.8. Badımcan bitkisinin meyvəsi Şəkil 2.9. Badımcan kürüsü